In nomine sanctæ et individuæ Trinitatis. Manifestum iri cupimus tam præsentibus quam futuris, quod ego Lambertus gratia Dei Linguonensis Ecclesiæ Episcopus, dedi Deo et Monasterio sancti sepulchri, et sanctæ Mariæ quod est constructum ante castellum Fontis-vennæ a Girardo et Gertrude uxore ejus in terra casamenti nostri, me laudante, terram Arcionis curtis, quam mihi ipse Girardus, et uxor ejus pro commutatione terræ casamenti nostri, in qua Monasterium ædificaverant, reddiderunt. Ergo illis rogantibus tradidi eam liberam Deo, et sancto sepulchro, et sanctæ Mariæ, et sancto Petro, ad Monasterium Fontis-vennæ, eo tenore ut ipse particeps fiam eorum elemosynæ. Et quia ipsa terra de potestate Lovuncurtis erat, separaverunt eam ab ipsa potestate, et ex toto liberam fecerunt, ut nullus ministerialium ipsius potestatis in ipsa terra amplius præsumat accipere, aut tollere; et homines, qui in illa terra habitaverint, sylvam ipsius potestatis ad ædificandas domos et faciendum sibi focum, sicut ante, utantur, et pastionem ad suos porcos, et alias bestias, quas habuerint, consuetudinaliter similiter utantur. Et quicumque pro ipsa sylva, aut pro ipsa pastione aliquid demandare præsumpserit, perpetua maledictione, et excommunicatione feriatur. Signum Lamberti Episcopi. Sig. Girardi. Sig. Gertrudis. Sig. Humberti patris Theoderici. Sig. Haymonis patris Widonis Burgundionis villæ. Sig. Haymonis patris Manasse.